**Gammel vin**

Da alternativet for nyligt udgav et dokument med ”38 mere eller mindre færdigtænkte idéer” indeholdt det bl.a. genopfindelsen af idéen om ophævelse af den private ejendomsret. I information d. 4. juni bakkes Uffe Elbæks idéer op af en ph.d.-studerende i religionsvidenskab som forsikrer os: ”Uffe Elbæks forslag om at fjerne den private ejendomsret på jord er faktisk slet ikke så uhørt, som nogle tror.” Det faglige belæg for dette er angiveligt at der engang var en romer ved navn Seneca, der sagde det samme.

Man kan måske tillade sig at betvivle, hvorvidt oldtidens idéhistorie er det bedste middel til at forstå konsekvenserne af den omtalte politik. Betydningen af privat ejendomsret er velkendt: I Kina er omkring 500 millioner mennesker gennem de sidste 35 år blevet hjulpet ud af fattigdom, hvilket i høj grad er takket være udvidelsen af privat ejendomsret. I begyndelsen af dette årti gik Hugo Chavez i gang med at ophæve den private ejendomsret i Venezuela. Dette har resulteret i, at landet i dag er i en humanitær katastrofe.

Når Uffe Elbæk og følgere leger med idéen om at afskaffe den private ejendomsret, så bunder det naturligvis ikke i et ønske om at skabe økonomisk armod, men derimod i et ønske om at værne om naturen. Det er i den sammenhæng vigtigt at holde fast i følgende:

For det første er den private ejendomsret ikke som sådan en praktisk begrænsning for miljø- og klimamæssige regulering eller juridisk ansvar for forurening.

For det andet er det langt fra entydigt at fælleseje vil føre til mere respektfuld behandling af jorden. Denne pointe har været kendt siden Garrett Hardin i 1968 beskrev problemet: Under fælleseje får jeg alt hvad jeg tager, men deler den forvoldte skade med alle andre. Derfor har fælleseje tendens til at føre til overbrug og misligholdelse. Privat ejendomsret fungerer ganske vidst bedst i sammenspil med velfungerende regulering af f.eks. miljøpåvirkning, monopoldannelse og velstandsulighed. Men vejen til en realistisk takling af vores miljø- og klimaproblemer går via reguleret produktion – ikke via fælles eje af land.

Det er naturligvis rigtigt, som skribent i information fremhæver, at privat ejendomsret er en idé, som en specifik gruppe af mennesker har etableret på et specifikt tidspunkt. Det er alle idéer. Dette betyder ikke at alle idéer er lige gode. I deres udgivelse henviser Alternativet til sociologen Zygmunt Baumans udtalelser om, at frihed og ren luft har det til fælles, at vi alt for ofte tager det for givet, indtil det bliver taget fra os. Det samme kan man sige om økonomisk velstand.

Felix Sebastian Døssing

Ph.d.-studerende på økonomisk institut på Københavns Universitet

Vesterfælledvej 57, 1. tv.

1750 Kbh V